阿賴耶識
註釋與引用

1 2 3  
北魏佛陀扇多譯無著《攝大乘論》：「如來經中說，謂阿犁耶識，以阿犁耶識語故，作阿犁耶識語說。如來於《大乘阿毘曇經》偈中說：『無始已來性。一切法所依。有彼諸道差。及令得涅槃。』還彼經所說：『一切諸法家。彼識一切種。故說為家識。聰明者乘此。』」

陳朝真諦譯無著《攝大乘論》：「世尊於何處說此識，及說此識名阿黎耶，如佛世尊《阿毘達磨略本》偈中說：『此界無始時。一切法依止。若有諸道有。及有得涅槃。』《阿毘達磨》中復說偈云：『諸法依藏住。一切種子識。故名阿黎耶。我為勝人說。』」

隋朝達磨笈多譯世親《攝大乘論釋論》：「論曰。世尊於何處說此阿梨耶識，名阿梨耶識。世尊於《阿毘達磨經》偈中說：『界體無始時。諸法共依止。由此有諸趣。及涅槃勝得。』……即彼經復說偈：『諸法所依住。一切種子識。故名梨耶識。我為勝人說。』」

唐朝玄奘譯無著《攝大乘論本》：「世尊何處說阿賴耶識，名阿賴耶識，謂薄伽梵於《阿毘達磨大乘經》伽他中說：『無始時來界。一切法等依。由此有諸趣。及涅槃證得。』即於此中，復說頌曰：『由攝藏諸法。一切種子識。故名阿賴耶。勝者我開示。』」

《瑜伽師地論·攝抉擇分》：「問何等是界義。答因義。種子義。本性義。種性義。微細義。任持義。是界義。」

玄奘譯世親《攝大乘論釋》：「此中能證阿賴耶識，其體定是阿賴耶識。……今界者，謂因，是一切法等所依止，現見世間於金鑛等說界名故。由此是因故，一切法等所依止因，體即是所依止義。由此有者，由一切法等所依有。諸趣者，於生死中所有諸趣。趣者，謂異熟果。由此果故，或是頑愚瘖瘂種類，或有勢力能了善說惡說法義，或能證得上勝證得。又為煩惱所依止性，由此故有猛利煩惱長時煩惱，如是四種異熟差別所依止故，無有堪能，應知翻此名有堪能，非唯諸趣由此而有。亦由此故證得涅槃，要由有雜染方得涅槃故。」

無性《攝大乘論無性釋》：「此引阿笈摩，證阿賴耶識名所知依。無始時者，初際無故。界者，因也，即種子也。是誰因種，謂一切法，此唯雜染，非是清淨故。後當言：多聞熏习所依，非阿賴耶識所攝，如阿賴耶識成種子，如理作意所攝，似法似義所起等。彼一切法等所依者，能任持故，非因性故，能任持義，是所依義，非因性義，所依能依性各異故。若不爾者，界聲已了無假依言。」玄奘譯世親《攝大乘論釋》：「多聞熏习所依者，謂大乘法所熏自體。非阿賴耶識所攝者，謂能對治阿賴耶識故。如阿賴耶識成種子者，謂如阿賴耶識為一切雜染法因，此為一切清淨法因亦爾。如理作意所攝者，謂如理作意為自性。似法似義而生者，謂似法義相而生起時。」
1 2  
北魏佛陀扇多譯《攝大乘論》：「然復彼何故，名阿犁耶識。有生法者依彼，一切諸染法作果於彼，彼亦依諸識作因故，說為阿犁耶識。或復眾生依彼為我故，名阿犁耶識。」

陳朝真諦譯《攝大乘論》：「云何佛說此識，名阿黎耶。一切有生不淨品法，於中隱藏為果故，此識於諸法中隱藏為因故。復次諸眾生藏此識中，由取我相故。名阿黎耶識。」真諦譯世親《攝大乘論釋》：「論曰。一切有生不淨品法，於中隱藏為果故。釋曰。一切謂三世。三世中取正生能生不淨品法。謂翻五種淨品，名不淨品。論曰。此識於諸法中隱藏為因故。釋曰。諸法謂阿黎耶識果，即不淨品等。阿黎耶識藏住此果中為因。論曰。復次諸眾生，藏此識中，由取我相故，是故名阿黎耶識。釋曰。藏者以執義，約阿陀那識及意識，說眾生名，何以故，一切眾生無無我執。我執若起，緣何境，緣本識起，微細一類相續不斷故。」

隋朝達磨笈多譯世親《攝大乘論釋論》：「論曰。……然此識何因緣故，說名阿梨耶。一切有生染法，依住為果，此識亦依彼法為因故，名阿梨耶識。又眾生依住以為自我故。名阿梨耶識。釋曰。此識名阿梨耶者，謂諸法依住故。依住者，共轉故。有生者，謂有生起類皆名有生故。染法者，謂異於淨法故。眾生依住為自我者，執取故。」

唐朝玄奘譯無著《攝大乘論本》：「復何緣故，此識說名阿賴耶識。一切有生雜染品法，於此攝藏為果性故，又即此識，於彼攝藏為因性故，是故說名阿賴耶識。或諸有情攝藏此識為自我故，是故說名阿賴耶識。」玄奘譯世親《攝大乘論釋》：「今訓此識阿賴耶名。一切有生者，諸有生類皆名有生。雜染品法者，是遮清淨義。於中轉故，名為攝藏。或諸有情攝藏此識為自我者，是執取義。」

無性《攝大乘論無性釋》：「能攝藏諸法者，謂是所熏，是習氣義。非如大等顯了法性，藏最勝中；阿賴耶識攝藏諸法，亦復如是；為簡彼義，是故復言，一切種子識，與一切種子俱生俱滅故，阿賴耶識與諸轉識互為緣故，展轉攝藏，是故說名阿賴耶識。非如最勝即顯了性，顯自簡劣故。……一切雜染，庫藏所治，種子體性之所攝藏，能治彼故，非互相違為因果性，是正道理，然得為所依，若處有所治，亦有能治故。於此攝藏者，顯能持習氣，由非唯習氣名阿賴耶識，要能持習氣，如彼說意識。」「且有爾所熏习異計：或說六識展轉相熏。或說前念熏於後念。或說熏識剎那種類。如是一切皆不應理，是故唯說阿賴耶識是所熏习，非餘識者。」

玄奘《成唯識論》：「由此本識具諸種子故，能攝藏諸雜染法，依斯建立阿賴耶名。非如勝性轉為大等，種子與果體非一故，能依所依俱生滅故。與雜染法互相攝藏，亦為有情執藏為我，故說此識名阿賴耶。」

窺基《成唯識論述記》：「此正述阿賴耶名義，次簡外執，外執云：三德冥性將起轉變，名為勝性。轉為大等二十三諦，具如前敘。彼雖計有因果，而體定一是常。……此遮僧佉計為勝性，即自性體起用，名勝性。」「梵云僧佉，此翻為數，即智惠數，數度諸法根本。立名從數起論，名為數論，論能生數，亦名數論。其造數論及學數論，名數論者。此師所造《金七十論》，謂有外道入金耳國，以鐵鍱腹、頂戴火盆，擊王論鼓求僧論議，因諍世界初有後無，謗僧不如外道。遂造七十行頌申數論宗，王意朋彼以金賜之，外道欲彰己令譽，遂以所造名金七十論。彼論長行天親菩薩之所造也。……依金七十論立二十五諦。總略為三，次中為四，廣為二十五。彼論云：略為三者：謂變易、自性、我知。變易者，謂中間二十三諦，自性所作，名為變易。自性者，冥性也，今名自性，古名冥性。今亦名勝性，未生大等，但住自分名為自性，若生大等，便名勝性，用增勝故。我知者，神我也。中為四者：一本而非變易，謂即自性，能生大等故，名為本，不從他生故，非變易。二變易而非本，一說謂十六諦，即十一根及五大，總十六諦；又說但十一根，唯從他生名為變易，不能生他，是故非本。三亦本亦變易，一說謂七諦，即大、我慢及五唯量；又說并五大合十二法，謂從他生，復生他故。四非本非變易，謂神我諦。廣為二十五諦者，一自性、二大、三我慢、四五唯、五五大、六五知根、七五作業根、八心平等根、九我知者，於此九位開為二十五諦。問：自性云何能與諸法為生因也。答：三德合故，能生諸諦。三德者：梵云薩埵，此云有情，亦言勇健，今取勇義；梵云剌闍，此名為微，牛毛塵等皆名剌闍，亦名塵坌，今取塵義；梵云答摩，此名為闇，鈍闇之闇。三德應名勇、塵、闇也；若傍義翻：舊名染、麁、黑，今云黃、赤、黑；舊名喜、憂、闇，今名貪、嗔、癡；舊名樂、苦、癡，今言樂、苦、捨。外人問曰：此我知者，作受者耶？答是受者，三德作故。問：既非作者，用我何為？答曰：為領義故，義之言境，證於境也，我是知者，餘不能知。又從冥性既轉變已，我受用故。次第生者：自性本有，無為常住，唯能生他，非從他生。由我起思受用境界，從自性先生大，大者，增長之義，自性相增故，名為大，或名覺，亦名想、名遍滿、名智、名惠。從大生我執，我執者，自性起用觀察於我，知我須境，故名我執，初亦名轉異，亦名脂膩。」《金七十論》：「故知自性中有大。……故知因中有果。」
1 2  
無著《攝大乘論》：「阿賴耶識中諸雜染品法種子，為別異住？為無別異？非彼種子有別實物於此中住，亦非不異。然阿賴耶識如是而生，有能生彼功能差別，名一切種子識。」

世親《攝大乘論釋》：「阿賴耶識中雜染法種子，為異？為不異？若爾何失？若有異者，彼諸種子應分分別，阿賴耶識剎那滅義，亦不應成，有別異故，由善、不善熏习力故，種子應成善、不善性，然許無記；若不異者，云何有多，此不應理。是故二說俱有過失。非彼種子有別實物於此中住，亦非不異，乃至名一切種子識者，為避如前所說過失，故不定取異及不異。如是而生者，謂由如是品類而生。有能生彼功能差別者，謂有能生雜染品法功能差別相應道理。由與生彼功能相應故，名一切種子識。於此義中有現譬喻，如大麥子於生自芽有功能，故有種子性。若時陳久或火相應，此大麥果功能損壞，爾時麥相雖住如本，勢力壞故無種子性。阿賴耶識亦復如是，有生雜染諸法功能，由此功能相應故，說名一切種子識。」「剎那滅者，謂（內外）二種子皆生，無間定滅壞故。所以者何，不應常法為種子體，以一切時其性如本無差別故。」
1 2  
無著《攝大乘論》：「阿賴耶識用異熟識一切種子為其自性，能攝三界一切自體一切趣等。」「何因緣故，善、不善法能感異熟，其異熟果無覆無記。由異熟果無覆無記，與善、不善互不相違，善與不善互相違故。若異熟果善、不善性，雜染還滅應不得成。是故異熟識唯無覆無記。」

世親《攝大乘論釋》：「『阿賴耶識用異熟識一切種子為自性』者。謂得自體異類熟故，諸法種子熏在中故。一切趣等者，謂五趣等。一切自體者，謂趣趣中，同分異分，種種差別。」

世親《大乘成業論》：「能續後有能執持身故。說此名阿陀那識。攝藏一切諸法種子故。復說名阿賴耶識。前生所引業異熟故。即此亦名異熟果識。」
↑  
無著《攝大乘論》：「若有於此非等引地沒已，生時依中有位意，起染污意識，結生相續，此染污意識於中有中滅。於母胎中，識、羯羅藍更相和合。若即意識與彼和合，既和合已依止此識，於母胎中有意識轉，若爾即應有二意識，於母胎中同時而轉。又即與彼和合之識是意識性，不應道理，依染污故，時無斷故，意識所緣不可得故。……是故成就，此和合識非是意識，但是異熟識，是一切種子識。」

玄奘譯世親《攝大乘論釋》：「非等引地，即是欲界。沒者死也。染污意識，即是煩惱俱行意識。結生相續者，謂攝受自體。此染污意識，緣生有為境，於中有中滅。言和合者，識與赤白同一安危。若和合識即是意識，依此復生所餘意識，是則一時二意識轉，謂所依止和合意識，及能依止所餘意識。又和合識是意識性，不應道理，何以故？依染污故，時無斷故。謂此意識，貪等煩惱所染污意為所依止。緣生有境，故是染污。即此為依，名依染污。於此位中所依異熟，不容染污，是無記故。此和合識常無間斷，任業轉故。意識所緣不可得故者，意識所緣明了可得，所謂諸法，此和合識無有如是明了所緣。是故此識是意識性，不應道理。」

隋朝達磨笈多譯世親《攝大乘論釋論》：「又彼和合意識不可成立為意識，何以故，一切時染污為依止故。彼和合意識，以欲等煩惱染污意為依止。攀緣生有，是染污故。依止於此，故名染污為依止。此已住胎識，不以染污為依止，以報體無記故。」

無性《攝大乘論無性釋》：「依中有位意者，謂依死生二有中間，中有轉心。起染污者，與愛恚俱有顛倒故。言意識者，餘識爾時久已沒故。連持生故，名為相續。攝受生故，名為結生。此染污意識者，緣生有故。於中有中滅者，此若不滅無生有故。於母胎中識羯羅藍更相和合者，謂此滅時，於母胎中，有異熟識與其赤白同一安危，令相和雜成羯羅藍，如世尊說：『阿難陀！識若不入母胎者，不應和合羯羅藍』，成羯羅藍之體性。若即意識者，謂此若非阿賴耶識。既和合已者，謂受生已。依止此識者，依異熟識。有意識轉者，有別轉識，謂與信等貪等相應、樂苦受俱分別意識，後後位轉。若爾即應有二意識，於母胎中同時而轉者，謂異熟體有情本事，不待今時加行而轉無記意識，及可了知所緣行相、樂苦受等相應意識，是二意識應一身中一時而轉。然不應許，經相違故，如是頌言：『無處無容。非前非後。同身同類。二識並生。』又不應許此二，是一自性別故。又異熟識不應間斷，結相續已，後應餘處更結生故。又異熟體唯恒相續，更無異趣。又即與彼和合之識是意識性，不應道理，依染污故，時無斷故者，由立宗門顯與彼法自相相違，謂共決定：若是意識，非一切處、非一切種、非一切時依於染污，猶如後時所有意識。如是結生相續時識，於一切處、一切種類、一切時分皆依染污，即中有攝後心為依。此所依心，生有為境，於一切處、一切種類、一切時分是染污故，能依之識非是意識，由此越於意識法故。或有說言：『與四煩惱恒相應心，名染污依，已相續心應成染污』，此已成立許為無記，異熟性故。意識所緣不可得故者，此義重增遮意識因，若是意識決定可得自所緣境，謂可了知，如中有位最後意識。已相續心，所緣境界不可了知，故非意識。不應以彼住滅定心為此妨難，不許彼是意識性故。如是此中但說所緣為不可得，難了知故，非全無有，以於爾時非無有法，雖是其有，而不可知。」
1 2  
無著《攝大乘論》：「復次此識亦名阿陀那識。此中阿笈摩者，如《解深密經》說：『阿陀那識甚深細。一切種子如瀑流。我於凡愚不開演。恐彼分別執為我。』何緣此識亦復說名阿陀那識，執受一切有色根故，一切自體取所依故。所以者何，有色諸根由此執受無有失壞，盡壽隨轉。又於相續正結生時，取彼生故，執受自體。是故此識亦復說名阿陀那識。」世親《攝大乘論釋》：「執受一切有色諸根故者，『所以者何，有色諸根由此執受，盡壽隨轉。』用此為釋，謂由眼等有色諸根，阿賴耶識所攝受故，非如死身青瘀等位。一切自體取所依故者，『又於相續正結生時，取彼生故，執受自體。』用此為釋，謂由此識是相續識故，於相續正結生時，能攝受生，一期自體亦為此識之所攝受。由阿賴耶識中，一期自體熏习住故，彼體起故，說名彼生。受彼生故，名取彼生。由能取故，執受自體。以是義故，阿賴耶識亦復說名阿陀那識。」
↑  
世親《大乘五蘊論》：「阿賴耶識者，謂能攝藏一切種子故，又能攝藏我慢相故，又復緣身為境界故；即此亦名阿陀那識，能執持身故。」
↑  
玄奘譯《瑜伽師地論·攝決擇分》：「云何名為勝義道理建立差別。謂略有二識，一者阿賴耶識，二者轉識。阿賴耶識是所依，轉識是能依，此復七種，所謂眼識乃至意識。譬如水浪依止暴流，或如影像依止明鏡。」

唐朝玄奘譯無著《攝大乘論》：「又若略說阿賴耶識，用異熟識一切種子為其自性，能攝三界一切自體、一切趣等。……復次其餘轉識，普於一切自體、諸趣，應知說名能受用者，如《中邊分別論》中說，伽他曰：『一則名緣識。第二名受者。此中能受用。分別推心法。』如是二識更互為緣，如《阿毘達磨大乘經》中說，伽他曰：『諸法於識藏。識於法亦爾。更互為果性。亦常為因性。』」

玄奘譯世親《攝大乘論釋》：「阿賴耶識與一切法，於一切時互為因果，展轉相生。若於此時阿賴耶識為諸法因，即於爾時諸法為果。若於此時阿賴耶識為諸法果，即於爾時諸法為因。」

隋朝達磨笈多譯世親《攝大乘論釋論》：「論曰。此二種識亦更互為緣，如《阿毘達磨修多羅》偈說：『諸法依識住。識依法亦爾。各各互為因。亦恒互為果。』釋曰。各各互為因者，阿梨耶識，於一切時，為諸法生因。亦恒互為果者，若阿梨耶識為因，則諸法為果；諸法為因，則阿梨耶識為果。」

無性《攝大乘論無性釋》：「此中為顯阿賴耶識與諸轉識更互為緣，引阿笈摩令其堅固故，說諸法於識藏等。又如《瑜伽師地論·攝決擇分》中說。……」《瑜伽師地論·攝決擇分》：「阿賴耶識與諸轉識作二緣性：一為彼種子故，二為彼所依故。為種子者，謂所有善不善無記轉識轉時，一切皆用阿賴耶識為種子故。為所依者，謂由阿賴耶識執受色根，五種識身依之而轉，非無執受。又由有阿賴耶識故，得有末那，由此末那為依止故，意識得轉。譬如依止眼等五根，五識身轉，非無五根，意識亦爾，非無意根。復次諸轉識與阿賴耶識作二緣性：一於現法中，能長養彼種子故；二於後法中，為彼得生，攝殖彼種子故。於現法中長養彼種子者，謂如依止阿賴耶識，善、不善、無記轉識轉時，如是如是於一依止，同生同滅，熏习阿賴耶識，由此因緣，後後轉識善、不善、無記性轉，更增長轉，更熾盛轉，更明了而轉。於後法中，為彼得生，攝殖彼種子者，謂彼熏习種類，能引攝當來異熟無記阿賴耶識。如是為彼種子故，為彼所依故，長養種子故，攝殖種子故，應知建立阿賴耶識與諸轉識互為緣性。」

北魏佛陀扇多譯無著《攝大乘論》：「略說阿犁耶識。因事及果事報識一切種子性已。是故三界中攝一切身及一切道。……所有餘六轉順識。彼一切身道處受果報。」
↑  《密嚴經》卷2：「所謂阿賴耶，第八丈夫識，運動於一切，如輪轉眾瓶。如油遍在麻，鹽中有鹹味。」丈夫即原人或神我的另譯。
↑  
圓測《解深密經疏》：「此經一部。自有二種。一者廣本。有十萬頌。二者略本。千五百頌。然此略經。梵本唯一。隨譯者異乃成四部。」